Majandus- ja Kommunikatsiooniministeerium

[info@mkm.ee](mailto:info@mkm.ee) (kuupäev digiallkirjas) nr NJ-JUH-6/93

**Ettepanek töötervishoiu ja tööohutuse seaduse, Eestisse lähetatud töötajate töötingimuste seaduse ning maksukorralduse seaduse muutmise seaduse eelnõu kohta**

**Lugupeetud adressaadid**

Käesolevaga edastavad Enefit Power OÜ ja Enefit Industry OÜ Majandus- ja Kommunikatsiooniministeeriumile ettepaneku töötervishoiu ja tööohutuse seaduse muutmise eelnõu kohta. Alljärgnevalt toovad Enefit Power OÜ ja Enefit Industry OÜ välja enda seisukohad, miks on Enefit Power OÜ ja Enefit Industry OÜ hinnangul oluline luua ohtlike ja suurõnnetuste ohuga ettevõtetele võimalus viia ise töökohal läbi töötajate joobeseisundi tuvastamist lausalisemalt kui eelnõus sätestatud.

**Kokkuvõte**

Ohtlike ja suurõnnetuste ohuga ettevõtete nimekirja kantuna peavad Enefit Power OÜ ja Enefit Industry OÜ kindlustama enda teenuste kättesaadavuse ka kriisi ajal. Enefit Power OÜ ja Enefit Industry OÜ on seisukohal, et viidatud nimekirjas olevate ettevõtete jaoks on erisuse loomine joobeseisundi iseseisvaks tuvastamiseks ning tööandja ja töötaja kohustamiseks joobekahtluse korral joobekontrolli läbi viimiseks põhjendatud ning vajalik. Enefit Power OÜ ja Enefit Industry OÜ ei saa tolereerida joobeseisundis tööülesannete täitmist, kuna joobeseisundis töökohustuste täitmine võib põhjustada suure õnnetuse, looduskatastroofi ning reaalse ohu suure hulga inimeste elule ja tervisele. Lisaks on Enefit Power OÜ elutähtsa teenuse osutaja.

**Enefit Power OÜ ja Enefit Industry OÜ tegevusest**

Enefit Power OÜ-le on usaldatud elektri ja soojuse tootmise juhitav vara, mis aitab tagada Eesti Vabariigile roheteekonnal varustuskindluse. Enefit Power OÜ hoolitseb selle eest, et inimeste kodud oleksid valged ja soojad sõltumata ilmast ja teistest tootjatest. Enefit Power OÜ loob Eesti majandusele ja inimestele lisaväärtust läbi efektiivse, keskkonnateadliku ja turvalise energiamaailma. Enefit Power OÜ koosseisu kuuluvad Auvere-, Eesti- ja Balti elektrijaamad.

Enefit Industry OÜ tegeleb vedelkütuste tootmise- ja ringmajanduse arendamisega, otsides roheteekonnal uusi viise, kuidas keskkonnaga kooskõlas edendada piirkonna olulisemat suurtööstust. Enefit Industry OÜ koosseisu kuuluvad vedelkütuste tehased Enefit 140, Enefit 280 ning hetkel käivitamisel olev Enefit 280-2 tehas, samuti Narva karjäär, Estonia kaevandus ja logistikaüksus.

**Hetkel kehtiv regulatsioon töötaja joobe kontrollimiseks**

Tööandja õigus kontrollida töötaja joovet tuleneb nii töölepingu seadusest kui ka töötervishoiu ja tööohutuse seadusest (edaspidi TTOS). TTOS § 14 lg 2 kohaselt on töötajal keelatud töötada alkoholi-, narkootilises või toksilises joobes või psühhotroopse aine mõju all. Töötervishoiu ja tööohutuse nõuete täitmiseks on tähtis, et töötaja juhendamisel pöörataks tähelepanu muude ohuallikate hulgas ka joobeseisundis tööl viibimisele ja selle võimalikele tagajärgedele. TTOS § 13 lõike 1 punkti 15 kohaselt peab tööandja kõrvaldama töölt alkoholi-, narkootilises või toksilises joobes või psühhotroopse aine mõju all oleva töötaja.

**Töötervishoiu ja tööohutuse seaduse, Eestisse lähetatud töötajate töötingimuste seaduse ning maksukorralduse seaduse muutmise seadus**

1. Eelnõu kohaselt peaks tööandjal tekkima õigus põhjendatud kahtluse korral või kui töötaja töö osa on valitseda suurema ohu allikat, töötajat kontrollida ka ilma kahtluseta, alkoholi-, narkootilises või toksilises joobes või psühhotroopse aine mõju all olemist ning õigus neid andmeid töödelda. Eelnõu sõnastuse kohaselt on seega töötaja kontrollimine piiratud põhjendatud kahtluse või suurema ohu allika valitsemisega.

Enefit Power OÜ on elutähtsa teenuse osutaja hädaolukorra seaduse (HOS) § 38 lg 1 tähenduses. Elutähtsal teenusel on ülekaalukas mõju ühiskonna toimimisele ning elutähtsa teenuse katkemine ohustab vahetult inimeste elu või tervist või teise elutähtsa teenuse või üldhuviteenuse toimimist või tekitab suure keskkonnakahju. Teenuse katkemisel on oluline mõju riigi majandusele ja riigikaitsele. Elutähtsat teenust käsitletakse tervikuna koos selle toimimiseks vältimatult vajaliku ehitise, seadme, personali, varu ja muu sellisega. Enefit Power OÜ ja Enefit Industry OÜ on kantud Päästeameti poolt ohtlike ja suurõnnetuse ohuga ettevõtete nimekirja ning viidatud nimekirjas olevate ettevõtete puhul on tegemist ettevõtetega, kes on suurõnnetuse ohuga ja ohtlikud, tulenevalt kemikaaliseaduses sätestatud künniskogusest või tegemist on ettevõtetega, kes käitlevad alammäärast suuremas koguses ohtlike kemikaale. 03.11.2025 Päästeameti poolt esitatud andmete seisuga kuulub Päästeameti poolt avaldatud nimekirjas olevatest ettevõtjatest Enefit Power OÜ Balti elektrijaam ja Eesti elektrijaam B kategooria alla. Enefit Power OÜ Auvere elektrijaam kuulub C kategooria alla. Enefit Power OÜ Õlitööstus kuulub A kategooria alla. Nii Enefit Power OÜ elutähtsa teenuse osutajana kui ka Enefit Power ja Enefit Industry ohtlike ja suurõnnetuse ohuga ettevõtetena peavad kindlustama oma teenuse kättesaadavuse ka kriisi ajal ning tulenevalt asjaolust, et Enefit Power OÜ ja Enefit Industry OÜ on kantud ohtlike ja suurõnnetuste ohuga ettevõtete nimekirja, siis on Enefit Power OÜ ja Enefit Industry OÜ seisukohal, et viidatud nimekirjas olevate ettevõtete jaoks on erisuse loomine iseseisvalt töötajate joobekontrolli läbi viia põhjendatud ning vajalik. Enefit Power OÜ ja Enefit Industry OÜ ei saa kuidagi lubada võimalikus joobeseisundis tööülesannete täitmist, kuna joobeseisundis töökohustuste täitmine võib põhjustada suure õnnetuse, looduskatastroofi ning reaalse ohu suure hulga inimeste elule ja tervisele. Lisaks on Enefit Power OÜ ja Enefit Industry OÜ kui tööandjate jaoks oluline tagada enda töötajate igakülgne ohutus ka töökohal, kuna joobes seisundis tööandja ruumides ja valduses viibimine võib Enefit Power OÜ ja Enefit Industry OÜ tegevusaladest tulenevalt olla töötajale ohtlik (näiteks on võimalik kukkuda kõrgustest, tekitada endale põletusi jms).

**Tulenevalt eeltoodust on Enefit Power OÜ ja Enefit Industry OÜ hinnangul igal juhul mõistlik luua TTOS-i erisus, et ohtlike ja suurõnnetuste ohuga ettevõtted on kohustatud joobekahtluse korral joobekontrolli läbi viima ning töötaja on kohustatud võimaliku joobekahtluse korral joobekontrolli läbiviimises osalema. Lisaks, et ohtlike ja suurõnnetuste ohuga ettevõtetel peaks olema võimalus läbi viia joobekontrolli suurema ohu allikaga töökeskkonnas tuginedes õigustatud huvile.**

1. Seaduseelnõu kohaselt saab tööandjal olema õigus töödelda töötaja terviseandmeid ulatuses, mis on vajalik töötaja alkoholi-, narkootilises või toksilises joobes või psühhotroopse aine mõju all olemise kontrollimiseks. Seaduseelnõu seletuskirja kohaselt võib tööandja töökorralduse sisekorra reeglite alusel kehtestada kindla korra, kuidas toimub joobe tuvastamine, mis vahenditega, kuidas positiivset tulemust menetletakse ja kui kaua andmeid säilitatakse. Lisaks, seletuskirja kohaselt oleks psühhotroopse mõju all olemise kontrollimiseks tööandjal võimalik kaasata töötervishoiuarst või muu tervishoiutöötaja.

Enefit Power OÜ ja Enefit Industry OÜ näevad, et ühe lahendusena töötajate võimaliku joobeseisundi kontrollimiseks võib olla näiteks püsiva tervishoiuteenuse osutaja palkamine Enefit Power OÜ ja Enefit Industry OÜ objektidele, kuid ka sellisel juhul võib töötaja keelduda joobekontrolli läbi viimisest ning võimaliku joobe tuvastamine on jätkuvalt võimatu. Lisaks ei pea Enefit Power OÜ ja Enefit Industry OÜ mõistlikuks püsiva meditsiinipersonali palkamist erinevatele Enefit Power OÜ ja Enefit Industry OÜ objektidele, kuna objekte, kus töötajad töötavad on mitmeid ning seega peaks ka meditsiinipersonali olema rohkem, et tagada võimaliku joobeseisundi kahtluse korral joobeseisundi kontrollimine kõigis Enefit Power OÜ-le ja Enefit Industry OÜ-le kuuluvatel objektidel. Sellise teenuse tagamine oleks ettevõtjate jaoks ebamõistlikult kulukas, ega pruugiks tagada ka soovitud eesmärki, kuna töötajal on endiselt õigus keelduda joobekontrolli läbiviimisest. Lisaks peaks olema tervishoiutöötajate kohalolu tagatud ööpäevaringselt, kuid sellise lahenduse tagamine oleks ettevõtjate jaoks ebamõistlikult kulukas. Alternatiivselt pakuvad Enefit Power OÜ ja Enefit Industry OÜ välja, et TTOS võimaldaks ettevõttel kasutada joobekontrolli puhul ettevõttes töötavat tervishoiu eest vastutavat isikut, kelle töölepingus oleks sätestatud täiendav konfidentsiaalsuskohustus ja ära kirjeldatud tööülesanded võimalike joobekontrollide läbi viimiseks.

Enefit Power OÜ ja Enefit Industry OÜ toovad välja, et näiteks lennundusseaduses on erisus TTOS-i suhtes, mille kohaselt on tööandja kohustatud jälgima, et töötajad ei oleks töökohustuste täitmise ajal joobeseisundis tähenduses või alkoholi piirmäära ületavas seisundis. Tööandja peab välja töötama meetmed ja töökorraldusliku regulatsiooni joobeseisundist ja alkoholi piirmäära ületavast seisundist tingitud kahjuliku mõju ennetamiseks ja vältimiseks. Lisaks võib pädev Transpordiameti järelevalveametnik õhusõiduki seisuplatsil tehtava kontrolli käigus kontrollida alkoholijoovet. Sarnase erisuse loomine ohtlike ja suurõnnetuse ohuga ettevõtete jaoks oleks Enefit Power OÜ ja Enefit Industry OÜ hinnangul mõistlik ning vajalik. Sarnaselt lennundusvaldkonnale on ka Enefit Power OÜ ja Enefit Industry OÜ tegevusvaldkondade puhul ettevõtjatel väga suur vastutus, et tagada teenuste toimimine kõikvõimalikes olukordades ning tagada teenuste toimimine ohutult nii inimeste, töötajate kui ka keskkonna jaoks. Arusaadavalt on Enefit Power OÜ ja Enefit Industry OÜ valmis igakülgselt töötama välja meetmeid ja töökorralduslikku regulatsiooni joobeseisundist ja alkoholi piirmäära ületavast seisundist tingitud kahjuliku mõju ennetamiseks ja vältimiseks.

**Enefit Power OÜ ja Enefit Industry OÜ hinnangul oleks kõige efektiivsem viia joobekahtluse korral läbi joobekontrolli Enefit Power OÜ ja Enefit Industry OÜ territooriumidel selleks volitatud töötajate poolt. Enefit Power OÜ ja Enefit Industry OÜ teevad ettepaneku muuta seadusandlust selliselt, et ohtlike ja suurõnnetuse ohuga ettevõtete puhul saab iseseisvalt joobekontrolli läbi viia pädev töötaja, kelleks võib olla näiteks töökeskkonnavolinik, või mõni muu töötaja, kelle ametijuhendis on võimalik fikseerida väga konkreetselt ning selgelt ära sarnaselt tervishoiuteenuse osutajale saladuse hoidmise kohustus ning eriliigiliste isikuandmete töötlemisega seonduv joobe kontrolli läbi viimisel.** Erisuse loomine ohtlike ja suurõnnetuse ohuga ettevõtetele on oluline selleks, et tagada teenuse toimimine ning tagada töötajate ohutus ohtlikel objektidel, milleks arusaadavalt karjäär, kaevandus ning elektrijaam oma olemuselt on.

1. Enefit Power OÜ ja Enefit Industry OÜ hinnangul on eelnõu seletuskirjas Töölepingu seaduse (edaspidi TLS) lõigetele viitamisel tekkinud viga. Nimelt reguleerib tööandja poolset erakorralist ülesütlemist TLS § 88, mitte § 81. Lisaks, kuigi TLS § 88 lg 4 kohaselt võib tööandja töölepingu erakorraliselt üles öelda töötajast tuleneval mõjuval põhjusel, juhul kui tööandja poolsest hoiatusest hoolimata on töötaja viibinud tööl joobeseisundis, siis tänane seadus ei piira mõjuvat põhjust üksnes sama rikkumise kordumisega. **Eeltoodut arvesse võttes palume eelnevalt välja toodud viited parandada. Samuti leiame, et eelnõu seletuskirjas ei ole arvesse võetud TLS § 88 lg-t 3, mille kohaselt ei ole töötaja hoiatamine tööandja poolt vajalik, kui rikkumine on piisavalt raske või hea usu põhimõttest tulenevalt ei ole hoiatust tööandjalt oodata.**

Enefit Power OÜ ja Enefit Industry OÜ on valmis igakülgseks koostööks ministeeriumide ning ametiasutustega, mis hõlmab võimalikke küsimusi töötervishoiu ja tööohutuse seaduse, Eestisse lähetatud töötajate töötingimuste seaduse ning maksukorralduse seaduse muutmise seaduse muutmisega.

Lugupidamisega

**Enefit Industry OÜ                               Enefit Power OÜ**

(allkirjastatud digitaalselt)                      (allkirjastatud digitaalselt)

Lauri Karp                                              Raine Pajo

juhatuse liige                                          juhatuse liige

(allkirjastatud digitaalselt)                      (allkirjastatud digitaalselt)

Hannes Reinula                                     Aleksandr Jefremov

juhatuse liige                                          juhatuse liige